**Usmernenie riaditeľky školy k úprave prevádzky školy, organizácii a podmienok výchovy a vzdelávania v Základnej škole – Pohranice 444 s platnosťou od 17. mája 2021.**

Tento dokument rešpektuje opatrenia a rozhodnutia Úradu verejného zdravotníctva SR, RÚVZ v NR, MŠVVaŠ a nariadenie Vlády.

* Vstup žiakov na prezenčné vyučovanie bude podmienený farbou okresu. Školy v nich sa otvárajú podľa COVID automatu: https://www.minedu.sk/mapa-covid-skolsky-automat/.
* Od 17. 5. 2021 patrí náš okres do oranžovej farby– II. st. ostražitosti a zelenej úrovne v zmysle manuálu COVID školský semafor pre ZŠ (žiadny pozitívny žiak ani zamestnanec).

**Všeobecné pravidlá:**

* Prezenčné vyučovanie je bez obmedzení. Vstup žiaka do budovy školy **nie je podmienený** negatívnym testom žiaka alebo jeho zákonného zástupcu. Nutné je ale čestné prehlásenie o bezinfekčnosti, ktoré predkladá zákonný zástupca dieťaťa pri vstupe do budovy k nahliadnutiu a odovzdá ho v triede tr. učiteľovi, alebo odošle čestné prehlásenie o bezinfekčnosti prostredníctvom edupage.
* Stále **platí zákaz vstupu cudzích osôb do budovy školy**. Pod cudzou osobou sa rozumie akákoľvek cudzia osoba s výnimkou žiakov a zamestnancov školy. Vstup je možný len s výnimkou potvrdenou riaditeľkou školy a vyhlásením o bezinfekčnosti. Na komunikáciu s cudzími osobami sa využíva dištančný spôsob komunikácie – mail, telefón, pošta.
* Naďalej platí povinnosť prekrytia horných dýchacích ciest, ktoré upravuje vyhláška ÚVZ SR č. 206/2021 z 13. 5. 2021
* Platí zákaz zhromažďovania sa pred školou a dodržiavať 2-metrové odstupy.

**Zákonný zástupca:**

* Zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy resp. z ŠKD, zo ŠJ - prekrytie horných dýchacích ciest vhodne zvolenými osobnými ochrannými pomôckami, dodržiavanie odstupov, dezinfekcia rúk v zmysle aktuálnych opatrení ÚVZ SR).
* Zabezpečí pre svoje dieťa každý deň minimálne dve rúška/respirátory – jedno si odkladá do skrinky alebo necháva v šk. taške a papierové jednorazové vreckovky. Žiak po príchode do školy, ako aj počas vyučovacieho procesu, si umýva ruky bežným spôsobom, ktorý je v súlade s aktuálnymi hygienicko-epidemiologickými nariadeniam.
* Dodržiava pokyny riaditeľky školy, ktoré upravujú podmienky prevádzky školy, ŠKD 2020/2021.
* Čestné prehlásenie predkladá zákonný zástupca **po každom prerušení dochádzky žiaka v trvaní viac ako tri po sebe nasledujúce dni (vrátane víkendov či sviatkov).**
* V prípade prerušenia dochádzky **viac ako 5 pracovných** dní (mimo víkendov), predkladá zákonný zástupca potvrdenie o chorobe od všeobecného lekára pre deti a dorast.
* V prípade, že u dieťaťa je podozrenie alebo potvrdené ochorenie na COVID-19, bezodkladne o tejto situácii informuje triedneho učiteľa a riaditeľa školy. Podozrivého žiaka manažuje miestne príslušný RÚVZ alebo všeobecný lekár pre deti a dorast. Povinnosťou zákonného zástupcu je aj bezodkladné nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym ÚVZ. Za týchto podmienok nemôže žiak navštevovať školu.

V prípade neprítomnosti žiaka v škole a školskom zariadení z dôvodu:

* **podozrenia** na ochorenie COVID-19 (označený ako „Úzky kontakt“ RÚVZ, infektológom alebo všeobecným lekárom)
* **ochorenia** na COVID-19 (potvrdené ochorenie RÚVZ, infektológom alebo všeobecným lekárom) predloží pri návrate žiaka do školy "Potvrdenie o chorobe" vydané len všeobecným lekárom pre deti a dorast, a to bez ohľadu na dĺžku trvania jeho neprítomnosti.

**V prípade pozitívne potvrdeného žiaka, zamestnanca prechádza škola do oranžovej fázy v zmysle manuálu MŠVVaŠ.**

**Prevádzka školy:**

* Vyučovanie prebieha podľa rozvrhu schváleného pedagogickou radou 26. 8. 2020.
* V zmysle COVID automatu pre šport, je telesná a športová výchova povolená bez obmedzení ako v exteriéri, tak v interiéri.
* Počas prestávok sa budú žiaci i triedni učitelia zdržiavať len vo svojich triedach. Zabezpečené bude priame vetranie priestorov.
* Presuny skupín žiakov, pohyb po chodbách, návštevu toaliet čispoločných priestorov je nutné organizovať tak, aby boli minimalizované kontakty medzi triedami i jednotlivcami.
* ŠKD bude fungovať tak ako doteraz. Pri preberaní žiaka z ŠKD je zakázaný vstup do budovy školy. Žiaka si preberajúci dospelý prevezme pred školou.

**Stravovanie:**

* Do ŠJ prichádzajú žiaci s umytými rukami a s nasadeným rúškom/respirátorom. Dole si ho dávajú, až keď sedia za stolom. Pri vstupe si povinne vydezinfikujú ruky.
* Príbory bude vydávať žiakom personál, riadne zabalené a priamo do rúk žiaka, pričom použije rukavice. Žiaci si sami príbor neberú. Polievku nakladá žiakom pridelený personál.
* Frekvencia dezinfekcie ostáva nezmenená a je o nej vedená evidencia

Toto usmernenie je možné podľa aktuálnych potrieb meniť, dopĺňať. V prípade prechodu do inej farby okresu, či fázy v zmysle manuály Vás budeme informovať.

V Pohraniciach, 14. 5. 2021 PaedDr. Adriana Vojtelová

riaditeľka školy